  Виталий Пронин Кун Думаысь депутатъёс А. Исаев но А. Загребин пумиськылӥзы «Удмурт Кенешлэн» ёзчиосыныз.Декабрь пумын «Удмурт Кенеш»  огазеяськонэ пыриськисьёсын пумиськылӥзы Россиысь Кун Думаысь депутатъёс Андрей Исаев но Алексей Загребин. Удмуртлыкен сяна, юанъёс герӟаськемын вал экономикаен, тазалыкез утёнэн.- Ӟечбуресь! Пичиен дышетӥсько удмурт кылэз, - кутскыкуз ик удмурт кылэз тодэмзэ возьматӥз А. Исаев.- Быръёнъёс бере соку ик уж борды кутским, - вера депутат.  Мувӧйлэн дуныз усемен йырин милемлы кулэ луиз бюджетэ воштонъёс пыртыны. Ӧз тырмы уксё Пенсионной фондын, социальной удысын, кунлэн тыриськонъёсыз люкаськиллям ож тӥрлык поттӥсь предприятиос азьын. Али туж ӟырдыт ужаськом дефицитэз кулэстон бордын. Кылсярысь, туннэ нуналлы но улосвылъёс кун бюджетысь ичи процентэн кредит басьтыны быгато.Шаермес азинтон но татчы коньдон кыскон бордын Кун Думаысь Удмуртия понна кыл кутӥсь депутатъёс мылысь-кыдысь тыршо. Кылсярысь, Ижын  пуктӥськись инвалид нылпиосты эмъян юртлы федерал бюджетысь висъяны быгатозы 100 миллион манет, сомындазэ ик сётоз тодмо ужбергатӥсь М. Гуцериев.- Вуоно арлы кутыны чакламын культураез, промышленностез, гурт удысэз азинтонъя кун программаос, - азинтэ Андрей Константинович. - Малпасько, соос бадӟым пайда ваёзы Удмурт шаерлы. Производство удысын тыриськонъёс будэмысь дугдозы, гурт удысысь ужбергатӥсьёслы кредит 5 процентэн сётъяськоз, городъёсын кылдозы выль паркъёс но мукет шутэтскон интыос. Шаермес азинтон но татчы коньдон кыскон бордын Кун Думаысь Удмуртия понна кыл кутӥсь депутатъёс мылысь-кыдысь тыршо.Культура сярысь вераськонэз азинтыса, малпанзэ вераз тодмо удмурт тодосчи А. Разин:- Трос аръёс ӵоже ни Ижысь Кызьпу арамаын удмуртъёс шулдыръяськонъёссэс ортчытъяло, вӧсясько. Кулэ вылэм сое удмурт огазеяськон борды юнматыны. Дэмласьком та арамаез шутэтскон интылы пӧрмытыны, кытын калык дырзэ пайдаё ортчыны быгатоз.Та пумысен нимаз кенешон люкамын луоз, ивортӥз «Удмурт Кенеш»  огазеяськонлэн тӧроез Татьяна Ишматова.А. Загребин Кун Думае нырысьсэ бырйиськиз ай ке но, ассэ возьматыса вуттӥз ни. Со пыриське дышетон удысэз азинтонъя комитетэ.- Али туж бадӟым саклык висъяське мукет кунъёсын кусыпъёсты тупатонлы, - вера депутат. - Мыным оскизы Россилэсь но Венгрилэсь кусыпъёссэс юнматыны. Азьланяз, малпасько, Венгриысь Удмуртие ужбергатӥсьёсты, тодмо адямиосты вайыны, шаеренымы тодматыны. Та пумиськонъёсысь, оло, кыӵе ке огъя проектъёс кылдозы.Кун Думаын оглом 26 комитет лыдъяське. Кун Думае Удмуртилэсь быръем депутатъёс вылӥ интыосты басьто: Валерий Бузилов  бюджетэз эскеронъя комитетын ужа, Андрей Исаев «Огъя Россия» фракцилэн кивалтӥсезлэн нырысетӥ воштӥсез луэ.  Соин ик оскон юнма, Удмуртиен герӟаськем проектъёсты Москваын адӟозы, азинскыны сюрес сётозы, шаерамы кылдэм шуг-секытъёсты радъяны-пертчыны юрттозы шуыса. «Удмурт Кенеш» огазеяськонлэн тӧроез Татьяна Ишматова но оскемзэ вераз, азьланяз удмурт движение депутатъёсын тазьы ик валче но мылысь-кыдысь ужалоз шуыса.Мария Векшина  